লক্ষণীয় যে, সভায় উপস্থিত কাউকে দেশের কোনো গণমাধ্যম ভাড়াটিয়া হিসেবে চিহ্নিত করেনি। দলটি ও এর অঙ্গসংগঠনগুলোর নেতা ও কর্মীরা দীর্ঘ দিন ধরে রাজনৈতিক প্রতিহিংসার কবলে পড়ে অত্যাচারিত, নিষ্পেষিত ও নির্যাতিত। অত্যাচার, নির্যাতন ও নিষ্পেষণের শিকার এদের প্রতি এ দেশের সাধারণ মানুষ যে সহানুভূতিশীল তা তাদের অভিব্যক্তিতে বোধগম্য। সমাবেশে উপস্থিত নেতারা তাদের দাবির প্রতি আলোকপাত করতে গিয়ে যে বিষয়টির ওপর সর্বাধিক গুরুত্ব দিয়েছেন, তা হলো নির্বাচনের তফসিল ঘোষণার আগে সংসদ ভেঙে দিয়ে সরকারকে পদত্যাগ করতে হবে। বিএনপির এ দাবিটির প্রতি মানুষের যেমন সমর্থন রয়েছে অনুরূপ ক্ষমতাসীন দলের জোটবহির্ভূত জোট যেমন জাতীয় ঐক্য, যুক্তফ্রন্ট ও বাম নেতৃত্বাধীন জোটেরও সমর্থন রয়েছে। বিএনপির বাইরের এ সব জোটের জনসমর্থনের ভিত্তি তেমন জোরালো না হলেও প্রতিটি জোট বা জোটভুক্ত দলে এমন নেতারা রয়েছেন যারা বিশিষ্ট ব্যক্তি হিসেবে শ্রদ্ধাভাজন ও সম্মানিত। সমাবেশে বিএনপির নেতাদের মুখ থেকে উচ্চারিত অন্যতম দাবিটির সাথে এ দেশের জনমানুষ ও ক্ষমতাসীন জোটবহির্ভূত জোটগুলোর নেতাদের কোনো ভিন্নতা নেই। আর এটিকে অনুধাবন করে বর্তমান ক্ষমতাসীনেরা সঠিক সিদ্ধান্ত নিতে পারলে ভবিষ্যতের বিপর্যয় পরিহার সম্ভব।